كوالا ترڠڬانو، 12 اڤريل — سلطان ترڠڬانو سلطان ميزن زاينل عابدين مڽرو اومت اسلام اڬر ممڤركوكوهكن ڤرڤادوان دان كساتوان سڤنجڠ رمضان اين.
بڬيندا برتيته مسكيڤون اوسها اونتوق بربوات دمكين باڬايكن سواتو ڤرجالنن يڠ جاوه دان سوكر، نامون سكيراڽ اومت اسلام ممبتولكن نية دان ممڤرکاساکن اوسها كأره ايت، اي ممڤو منجادي سواتو كڽاتأن.
“رمضان اداله بولن يڠ ڤنوه دڠن سجاره كمناڠن باڬي ڤرجواڠن اومت اسلام، د دالمڽ ترچاتت سجاره هيبت ڤرجواڠن اسلام برمولا دڠن كمناڠن د ميدن ڤڤراڠن بدر سهيڠڬ كڤد ڤمبوكان كوتا مكه يڠ دڤيمڤين اوليه نبي محمد .
“كمناڠن اومت اسلام ترحاصيل درڤد جاتي ديري يڠ تڬوه، برڤڬڠ كوات دڠن اڬام دان ڤرڤادوان يڠ ساڠت كوكوه. اوليه ايت، ماريله كيت سام-سام ممڤركوكوهكن ڤرڤادوان دان كساتوان اومت اسلام اڬر سڬالا چابرن دان دوݢاءن يڠ كيت هادڤي اكن داڤت دأتسي دڠن جايڽ،” تيته بڬيندا دالم ڤروتوسن مڽمبوت كتيبأن رمضان.
سلطان ميزن توروت مناصيحتكن اومت اسلام اڬر مڠمبيل كسمڤتن ڤد رمضان اين دڠن مڠونجوڠي مسجد دان سوراو اونتوق صلاة فرض دان صلاة سنة تراويح كران اكتيۏيتي ايت ممڤو مڠرتكن صلة الرحيم.
بڬيندا جوڬ مڽرو اومت اسلام اڬر تروس منديديق ديري دان جيوا سوڤاي مراساءي كسوسهن هيدوڤ اورڠ لاين، تراوتما مريك يڠ ممرلوكن ڤرتولوڠن دڠن ممباير زكاة منروسي مجليس اڬام اسلام دان عادت ملايو ترڠڬانو ﴿ما.ءي.دم﴾.
“بايرله زكاة منروسي عامل زكاة يڠ تله دلانتيق اوليه ما.ءي.دم. موده-مودهن زكاة يڠ كيت كلواركن داڤت دسالوركن سبايق موڠكين كڤد أسنىف يڠ برحق منريمنيا.
“اخيرڽ، بيتا مڽرو اڬر كيت سام-سام ممڤرباڽقن عباده د بولن اين دان سموڬ رمضان تاهون اين منجادي يڠ ترباءيق دان سڬالا عمالن دتريما اوليه الله،“ تيته بڬيندا.
سومبر : بر.نا.م (BERNAMA)
bjn_Arab bjn_Arab bjn_Arab bjn_Arab ace_Arab bjn_Arab bjn_Arab bjn_Arab ace_Arab